Ontsnapte verdagtes skuil glo by skool(Argieffoto: Verskaf) Leerders aan Victory Primary School in Mahikeng, Noordwes, is getraumatiseer nadat twee mans na bewering uit polisieaanhouding ontsnap het en by dié skool geskuil het. Die DA eis nou antwoorde van die onderwysdepartement oor die voorval en onmiddellike traumaberading vir die betrokke leerders. Winston Rabotapi, die DA se woordvoerder van onderwys, sê dit het Donderdag aan die lig gekom dat twee mans in bosse langs van die skool se klaskamers geskuil het. Van die leerders en die skoolhoof beweer dat die mans vuurwapens in hul besit gehad het. “Die skool het dadelik die polisie oor die voorval in kennis gestel en die twee mans is later in hegtenis geneem,” sê Rabotapi. “Die mans het na bewering in die bosse geskuil nadat hulle uit aanhouding by die Mahikeng-polisiestasie ontsnap het.” Volgens die skoolhoof het die twee mans nie die skoolterrein betree nie, maar ouers beweer dat hulle wel in klaskamers ingegaan het en dat hul kinders daardeur getraumatiseer het. “Dit is belangrik dat die presiese besonderhede rondom hierdie voorval ondersoek word.” Dit is nie duidelik waarvoor die twee in aanhouding was nie, maar Maroela Media het ŉ navraag aan die polisie gerig en wag op verdere besonderhede oor die voorval. Die DA het ŉ beroep op die departement van onderwys gedoen om traumaberading aan die leerders en personeel te bied, aangesien die meeste van die betrokkenes ontsteld is ná die voorval. Rabotapi het ook versoek dat die Mahikeng- plaaslike munisipaliteit die bosse langs die skool skoonmaak om voorvalle soos dié in die toekoms te vermy. “Veiligheid in en om skole behoort van die hoogste prioriteit te wees, veral in ŉ tyd wat ons ŉ toename in misdaad sien,” sê Rabotapi. “Openbare plekke soos velde of soos die bos langs hierdie skool is waar die meeste van hierdie ernstige misdade plaasvind.”